מסעב חסן יוסף

מסעב בן חסן בן יוסף בן ח'ליל (בערבית: مصعب بن حسن بن يوسف بن خليل, תעתיק מדויק: מצעב בן חסן בן יוסף בן ח'ליל; שמו נהגה "מוסעב"; נולד ב-5 במאי 1978) הוא סוכן שב"כ לשעבר, פעיל הסברה ובנו של השייח' חסן יוסף ח'ליל, ממנהיגי תנועת חמאס ביהודה ושומרון. בשב"כ כונה "הנסיך הירוק" ובשם זה נקרא הספר שכתב והסרטים שיצאו בעקבותיו. מסעב נולד בשנת 1978 בכפר אל-ג'אנייה הסמוך לרמאללה, כבן בכור למשפחה מוסלמית. אביו חסן יוסף ח'ליל היה אחד ממקימי חמאס ומן הסמכויות הרוחניות הבכירות בארגון. בין גיל 12 לגיל 15, בשנות האינתיפאדה הראשונה (1987-1993) השתתף בזריקת אבנים ובקבוקי תבערה על חיילי צה"ל ואזרחים ישראלים. בשנת 1996, בהיותו בן 18, נעצר על ידי צה"ל בחשד להחזקת נשק והוכנס לכלא בישראל. במהלך שהותו בכלא הוצע לו לשמש כמשתף פעולה של השב"כ ביהודה ושומרון. לדבריו, הוא התחיל לשנוא את חמאס כאשר ראה כיצד הפעילים מנצלים את סבלם של אזרחים וילדים בשביל להשיג את מטרות הארגון. הוא נחשף לכך לראשונה בעת ישיבתו בכלא, שם ראה כיצד פעילי חמאס מענים פעילים אחרים שנחשדו בשיתוף פעולה עם ישראל. בעקבות כך החליט לשתף פעולה עם השב"כ ממניעים אידאולוגיים כדי לנסות למנוע הרג של חפים מפשע. עבודתו בשב"כ החלה בשנת 1999 ונמשכה עד 2007. בשנת 1999, לאחר שחרורו מהכלא, פגש מיסיונר בריטי שהזמין אותו לקבוצת למידה של הברית החדשה. הוא החל להתעניין בנצרות, ובעקבות חשיפתו לעקרונות האהבה והחמלה של הברית החדשה, החל לסלוד מהאלימות והטרור ששררו סביבו ולייחס אותן לאסלאם ולשחיתות של אנשי חמאס. בשנת 2005 הוא אף המיר את דתו והוטבל לנצרות. בשב"כ כינו אותו "הנסיך הירוק": "נסיך" עקב היותו בנו של בכיר חמאס, ו"ירוק" בשל צבע הדגל של חמאס. במהלך שנות פעילותו היה צמוד כמעט כל הזמן לאביו, שנפגש לעיתים קרובות עם יאסר ערפאת, מרואן ברגותי ועוד בכירים רבים מחמאס ומפת"ח. עבודתו הייתה חשובה ומועילה ביותר למדינת ישראל והובילה לחשיפת מספר רב של חוליות טרור, ולמניעת פיגועים ופעולות טרור רבות, בהן עשרות פיגועי התאבדות ואף ניסיונות התנקשות בבכירים ישראליים. בין המבוקשים הרבים שנלכדו בזכות עבודתו: עבדאללה ברגותי, אבראהים חאמד, מרואן ברגותי ואף אביו, חסן יוסף ח'ליל. המודיעין שסיפק נחשב לאמין ואיכותי ביותר, ומסעב זכה להערכה רבה ממפעיליו בשב"כ. מפעילו, "קפטן לואי" (גונן בן יצחק), אמר לעיתון "הארץ": הכרתי אותו במשך שש שנים, כרכז וכאחראי על אזור. ואני אומר לך, אם היו לנו X רכזי מודיעין בגזרה, בזכותו היו לנו 1+X. הוא היה הרכז הנוסף. אתה יודע מה, הוא היה יותר טוב מרובנו, בלי להעליב אף אחד. תובנה אחת של מסעב הייתה שווה לי אלף שעות מחשבה של טובי המומחים. בשנת 2007 ביקש ממפעיליו בשב"כ להפסיק את עבודתו ולעזוב את הארץ. בשב"כ לא רצו לוותר עליו בקלות, והתעקשו שהוא יטוס לאירופה לתקופה קצרה שלאחריה יחזור לארץ, אך לאחר דין ודברים ניתן לו אישור לטוס לארצות הברית ללא הבטחה שיחזור לישראל. בארצות הברית ביקש מקלט מדיני אך בקשתו נדחתה ב־2009. הרשויות בארצות הברית ראו בו טרוריסט משום שנכלא על ידי השב"כ מספר רב של פעמים. בפועל, הסיבה שנכלא שוב ושוב הייתה כדי למנוע התפתחות חשד על עבודתו כסוכן בקרב אנשי חמאס. דחיית הבקשה הייתה אמורה לגרום לגירושו בחזרה לגדה המערבית, שם היו אנשי חמאס מוציאים אותו להורג. בקשתו השנייה למקלט מדיני בארצות הברית התקבלה ב־30 ביוני 2010 לאחר שמפעילו לשעבר בשב"כ הגיע לארצות הברית על מנת לתמוך בעמדתו, ולאחר שהמחלקה לביטחון המולדת של ארצות הברית טענה ש"התגלו עדויות חדשות". בשנת 2009 פורסם ספרו של מסעב, "בן החמאס", בשפה האנגלית, שבו הוא מגולל את סיפור חייו. בשנת 2010 יצא לאור תרגום הספר לעברית בהוצאת מודן. הספר תורגם גם לשפות אחרות, ונמכר בעיקר בישראל ובארצות הברית. פרסום הספר עורר התעניינות רבה במדיה ברחבי העולם, החל בילדותו בגדה כבן בכור למשפחה מוסלמית רבת השפעה, שהפך באופן טבעי לפעיל מרכזי בזרוע הצבאית של חמאס, דרך התהליכים הנפשיים שחוללו מהפך בהשקפת עולמו ובדתו וגרמו לו לפנות לשב"כ, וכלה בסיפור המבצעים שבהם נטל חלק ואותם הוא מגולל בפני הקורא מזווית שונה לגמרי. מעבר לסיפור האישי, נחשפות בספר "בן החמאס" שיטות פעולה של חמאס והשב"כ. מאז פרסום הספר, נאלץ מסעב להסתובב עם שומרי ראש צמודים ובנוסף נהג להסתובב חמוש בעצמו. ב־2014 יצא לקולנוע סרט התעודה "הנסיך הירוק", המגולל את קורות חייו של מסעב חסן יוסף ומספר על הפעלתו בידי השב"כ למניעת פיגועי טרור. הספר עובד גם למחזה בשם "נסיך הצללים" על ידי השחקן ואיש השב"כ לשעבר דודי גורדון, והוא הוצג לראשונה ב-2017 בתיאטרון פסיק. באוקטובר 2023, לאחר מתקפת הפתע על ישראל, פתח מסעב חשבון טוויטר לצורך הסברה לטובת ישראל שזכה לפופולריות רבה. הוא מתראיין ברשתות התקשורת בעולם ומסקר את מלחמת חרבות ברזל מזווית פרו-ישראלית. מסעב אמר שמאז אירועי 7 באוקטובר הוא לא עושה הבחנה בין החמאס לבין הפלסטינים, שכן לשתי הקבוצות שאיפות זהות להשמדת ישראל. בזמן מלחמת חרבות ברזל קרא לישראל לחסל את אנשי חמאס הכלואים בישראל, כולל אביו, אם לא ישחררו את כל החטופים. Son of Hamas: A Gripping Account of Terror, Betrayal, Political Intrigue, and Unthinkable Choices ‏ (ISBN 1-4143-3307-2). בעברית: מסעב חסן יוסף בשיתוף עם רון ברקין, בן החמאס: סיפור בנו של מנהיג החמאס שהפך לסוכן שב"כ, מאנגלית: דפנה לוי, הוצאת מודן, 2010. המסע אל החופש, המשך סיפורו של בן החמאס, כנרת זמורה דביר, 2022 Hassan Yousef, Mosab; Becket, James (6 באוגוסט 2024). From Hamas to America: My Story of Defying Terror, Facing the Unimaginable, and Finding Redemption in the Land of Opportunity (First ed.). Forefront Books. ISBN 978-1637633182. {{cite book}}: (עזרה) מדיה וקבצים בנושא מסעב חסן יוסף בוויקישיתוף אבי יששכרוף, בנו של ראש החמאס בגדה היה במשך עשור הסוכן הבכיר ביותר שהפעיל השב"כ בשטחים, באתר הארץ, 24 בפברואר 2010 דורון קורן, בגידה על רקע מוסרי, באתר ynet, 27 ביולי 2010 אבי יששכרוף, גרסה מקוונת בערבית לספרו של מסעב חסן יוסף, "הנסיך הירוק", באתר הארץ, 3 במרץ 2011 אריאל שנבל, ‏נסיך הגאות והשפל: מסעב חסן יוסף ממשיך לברוח, בעיתון מקור ראשון, 13 בספטמבר 2022 בנו של אחד ממייסדי החמאס,נגד השמאל הישראלי - צפו ., סרטון בערוץ "ofiromesi", באתר יוטיוב (אורך: 05:44) Mosab Hassan Yousef - 2015 Moral Courage Award from UN Watch, סרטון בערוץ "UN Watch", באתר יוטיוב (אורך: 03:27) Israel-Hamas War: 'Hamas Opened Up The Gates Of Hell' - Mosab Hassan Yousef Tells Piers Morgan, סרטון בערוץ "Piers Morgan Uncensored", באתר יוטיוב (אורך: 12:13) Nights of Hope for Israel with Mosab Hassan Yousef | 11.05.23 | The Pursuit, סרטון בערוץ "The Pursuit NW", באתר יוטיוב (אורך: 01:21:54) Son of Hamas Co-Founder Denounces Group at UN, Exposes 'Savage' Indoctrination of Palestinian Kids, סרטון בערוץ "CBN News", באתר יוטיוב (אורך: 30:13) מסעב חסן יוסף, ברשת החברתית אקס (טוויטר) https://youtu.be/7GjGQTro2r4?si=R9m9m6IeG1mMrMll מסעב חסן יוסף, Israel must execute Hamas mass murderers in Israeli prisons. No exception, Sheik Hassan Yousef is included, בעמוד הטוויטר שלו, ‏28 בנובמבר 2023 (באנגלית) מידע בגוגל ספרים. Elliot Spagat,‏ US Judge Agrees to Grant Asylum to Ex-Israeli Spy, באתר ABC News,‏ 30 ביוני 2010 בן החמאס אתר סימניה שמוליק דובדבני, "הנסיך הירוק": עלייתו של האביר האפל, באתר ynet, 18 במאי 2014 כרמית ספיר ויץ, ‏חצה את הקווים: איש השב"כ שהפך את "בן החמאס" להצגה, באתר מעריב אונליין, 17 במאי 2017 Mosab Hassan Yousef, @MosabHasanYOSEF, https://twitter.com/, ‏אוקטובר 2023 Mosab Hassan Yousef, [https://x.com/MosabHasanYOSEF/status/1788009159415173453 I was on @PiersUncensored . Listen to what I had to say.], https://twitter.com/, ‏8/5/2024 יוסף חדד, בן החמאס נותן בראש לתומכת טרור, באתר https://www.tiktok.com/, ‏7/4/2024 מסעב חסן יוסף, Israel must execute Hamas mass murderers in Israeli prisons. No exception, Sheik Hassan Yousef is included, בעמוד הטוויטר שלו, ‏28 בנובמבר 2023 (באנגלית) מסעב חסן יוסף, פרק מהספר "המסע אל החופש, המשך סיפורו של בן החמאס", באתר הארץ, 20 ביולי 2022